ไฟแนนซ์ทูเดย์
เบื้องหลังการสั่งถอยภาษีบ้านและที่ดินไม่มีอะไรซับซ้อนเลย แค่ พล.อ.ประยุทธ์ จันทร์โอชา นายกฯ เจอใครก็ถูกถาม ตอบแล้วเหมือนไม่มีใครเข้าใจ
16 มี.ค. 2558

โดย...ช.ชดา
...เบื้องหลังการสั่งถอยภาษีบ้านและที่ดินไม่มีอะไรซับซ้อนเลย แค่ พล.อ.ประยุทธ์ จันทร์โอชา นายกฯ เจอใครก็ถูกถาม ตอบแล้วเหมือนไม่มีใครเข้าใจ เลยตัดสินใจขอให้คลังชะลอเรื่องนี้ออกไปก่อน เพื่อลดแรงปะทะและจะเสียคะแนนของมวลชนที่ยังสนับสนุน คสช.อยู่
...คนที่โดนถามเรื่องเศรษฐกิจมากที่สุดเห็นจะเป็นผู้บริหารสำนักวิจัยเศรษฐกิจต่างๆ ที่มักจะตอบแบบระมัดระวัง เพราะอาจถูกนำไปขยายความใช้เป็นเครื่องมือทางการเมืองถล่มใครก็ได้ เวลาฟังคนด่ารัฐบาลเรื่องแก้ไขปัญหาเศรษฐกิจไม่ได้แล้วนึกถึงพรรคประชาธิปัตย์ทุกที
รอบนี้คิดถึง ม.ร.ว.ปรีดิยาธร เทวกุล อดีตรองนายกฯ สมัยขิงแก่ ที่จะเป็นคนอธิบายสิ่งที่เกิดขึ้นกับภาวะเศรษฐกิจไทยในขณะนี้ได้ดีที่สุด ถ้าหม่อมอุ๋ยไม่คิดบวกจนเกินไป ยอมรับว่ารากเหง้าของปัญหามันมาจากหนี้ครัวเรือน และนโยบายประชานิยมที่สร้างภาระให้งบประมาณไม่รู้จบ ส่วนฟังแล้วจะมีอคติบังตาเชื่อหรือไม่ หรือจะแถไถไปก็แล้วแต่รสนิยม
...ที่คิดถึงพรรคประชาธิปัตย์ และหม่อมอุ๋ย ก็เพราะตามประวัติศาสตร์การทำข่าวมาเกือบ 20 ปี ทั้งสองล้วนต้องเข้ามาเก็บกวาดขยะที่รัฐบาลก่อนหน้าทำเละเอาไว้ ระหว่างการกวาดล้างก็โดนก่นด่าจากหลายๆ ฝ่าย ไม่มีการผ่าตัดใดที่ไม่มีความเจ็บปวด พอคนไข้คือประเทศชาติหายดี ก็จะมีคนมาทำให้ประเทศชาติเสียหายเป็นวัฏจักรอยู่อย่างนี้ สรุปคนไทยซวยที่มีนักการเมืองคุณภาพต่ำ